সব সময় চাইতেন ইন্ডাস্ট্রিতে একটা গ্রহণযোগ্যতা তৈরি করতে। একটি বিতর্কিত সাক্ষাৎকারের পর গোটা দেশ আপনার পাশে দাঁড়িয়েছে। এবার তাহলে নিশ্চিন্ত?
গোটা দেশ কিনা বলতে পারব না তবে অনেকে আমাকে সমর্থন করেছেন। বলিউড ইন্ডাস্ট্রি, সাংবাদিকদের বাইরেও অনেক সাধারণ মানুষ আমার পক্ষে সওয়াল করেছেন। আমার দাদা আমেরিকায় থাকে। ফিল্ম ইন্ডাস্ট্রির সঙ্গে ওর কোনও সম্পর্ক নেই। দাদা সাক্ষাৎকারটা দেখেছিল। একেবারেই পছন্দ করেনি। ওই ধরনের প্রশ্ন যে আমাকে প্রথমবার করা হচ্ছে এমন নয়। কিন্তু কীভাবে করা হচ্ছে সেটা আসল। প্রশ্নগুলো কতটা অপমানজনক সেটা বোধহয় সাধারণ মানুষ বুঝতে পেরেছিলেন। 
ওই পরিস্থিতিতে হয়তো অনেকেই সাক্ষাৎকার ছেড়ে বেরিয়ে যেতেন। কিন্তু আপনি সেটা করেননি...। 
ভেবেছিলাম, আমার অতীত সংক্রান্ত কয়েকটা প্রশ্ন হবে। তারপর সিনেমার বিষয়ে কথা বলা হবে। আমি যেমন জানি না এরপর আপনি আমাকে কী প্রশ্ন করবেন। হতেই পারে সেই প্রশ্নটা আমার জন্য অস্বস্তিকর। কিন্তু কোনওদিন সাক্ষাৎকার ছেড়ে বেরিয়ে যাওয়ার মতো অসভ্যতা করতে পারব না। 
আপনার কেরিয়ারে স্ট্রাগল কম নেই। এই ঘটনাটার পর কি আপনার সম্পর্কে সাধারণ মানুষের ধারণা বদলে গেল বলে মনে হয়?
সেই প্রথম বোধহয় সকলে আমাকে একটা স্বতন্ত্র মানুষ হিসেবে ভাবলেন। নয়তো সানি লিওনি সম্পর্কে একটা অন্য ধারণাই তাঁরা পোষণ করতেন। আর সেটা আমার অতীতের ভিত্তিতেই। আমি জানি, আমার অতীতের দিনগুলো ভাল নয়। চাইবও না কেউ আমার রাস্তাটা বেছে নিক। আমার জীবনে যা ঘটেছে তার পিছনে কারণ আছে। অনেকে আবার আমাকে গ্ল্যামারের বাইরে খুব সাদামাঠাভাবেই দেখেছেন। মনে হয় বাকিদের ধারণাও ধীরে ধীরে বদলাবে।

বলিউডের সব নামী তারকাই সেদিন টুইটারে আপনার সমর্থনে লিখেছিলেন...। 
ওগুলো দেখে সত্যিই খুব ভাল লেগেছিল। খারাপ লাগাটা ধীরে ধীরে কেটে যাচ্ছিল। ব্যক্তিগতভাবে আমি কারও বিরুদ্ধে কথা বলতে, ঝামেলা করতে চাই না। কী হবে করে? তাদের গলার জোর আমার চেয়ে বেশি। অনেক বেশি শক্তি ধরে। তাই ঠান্ডা মাথায় নিজের কাজটা করে যেতে চাই। সাফল্য দিয়েই জবাব দেব। 
ওই সাক্ষাৎকারের পরবর্তী পর্যায়টা কীভাবে সামলেছিলেন?
ওই সাংবাদিককে (ভূপেন্দ্র চৌবে) ফোন করেছিলাম। বলেছিলাম, সম্প্রচার করার আগে সাক্ষাৎকারটা আমার টিমের কাউকে দেখতে দিতে হবে। একটু ঘাবড়েই ছিলাম। ওঁকে বলেছিলাম, আপনি তো বাড়ি গিয়ে পরিবারের সঙ্গে নিশ্চিন্তে সময় কাটাবেন। ঘটনার রেশ আমাকে সামলাতে হবে। ওদের প্রশ্নের ধরন-ধারণ আমার ভাল লাগেনি। অস্বস্তিজনক! দেখবেন, সারাক্ষণ আমার হাত কাঁপছিল কথাগুলো বলার বা শোনার সময়। কিন্তু সাক্ষাৎকার সম্প্রচারিত হওয়ার পর দেখা গেল, সকলেই আমার পক্ষে কথা বলছেন। অনিল কপূর, হৃতিক রোশন, আমির খান ফোন করে কথা বলেছিলেন। সাক্ষাৎকার পর্বটা আমার মাথা থেকে যাচ্ছিল না। আমি এগুলো থেকে বেরোতে চাইছিলাম। তাই কিছুদিনের জন্য আমেরিকায় চলে গিয়েছিলাম। সব ফোন বন্ধ রেখেছিলাম। 
আপনি একবার বলেছিলেন বলিউডের ‘এ’ লিস্টেড তারকারা ডিজনিল্যান্ডে থাকে বলে মনে হয়...।
(উত্তেজিত হয়ে প্রশ্ন শেষের আগেই থামিয়ে দিয়ে) আর অবশেষে আমি সেই ডিজনিল্যান্ডের দরজা পর্যন্ত পৌঁছনোর টিকিট পেয়ে গিয়েছি। 
শাহরুখ খানের ‘রইস’এ সুযোগ পেলেন কী করে?
ড্যানিয়েলের (সানির স্বামী) কাছে ‘এক্সেল’ থেকে ফোন আসে। ড্যানিয়েল উত্তেজিত হয়ে ‘ওহ্ মাই গড’ বলে লাফাচ্ছিল। ওকে দেখে মনে হচ্ছিল কোনও ভাল খবর হবে। ‘রইস’এ নাচের প্রস্তাব পেয়ে আনন্দে আত্মহারা হয়ে গিয়েছিলাম! খবরটা বিশ্বাসই করতে পারছিলাম না। ড্যানিয়েলকে বললাম, ওরা সত্যিই আমাকে চাইছিল তো? হয়তো ওরা রং নাম্বার ডায়াল করেছে। তারপর যখন রিহার্সালে যেতে হল, তখন মনে হল, যাক এতদূর এগিয়ে নিশ্চয়ই আমাকে বাদ দেবে না (হাসি)!

অবশেষে শাহরুখের সঙ্গে আপনি শ্যুট করলেন?
ইয়েস...। উনি প্রত্যেকদিন সেট’এ আসতেন। শাহরুখ আমাকে বললেন, প্রথম থেকেই নাকি এই গানটার জন্য উনি আমাকে ভেবেছিলেন। তখন আমি মনে মনে ভাবছিলাম, তাহলে তখনই আমাকে একটা ফোন করে বলে দিতে পারতেন।  ওঁর সঙ্গে শ্যুটিংয়ের অপেক্ষায় মাস ছয়েক আমার আনন্দে কেটে যেত! তবে মনের কথাটা তখন চেপেই গেলাম (হাসি)! প্রথম দেখাটার জন্য অধীর হয়ে অপেক্ষা করছিলাম। কিন্তু ভুল সময়ে আমাদের দেখা হয়েছিল। আমার চুলের স্টাইলটা খুব অদ্ভুত ছিল যখন আমি শাহরুখের সঙ্গে দেখা করি। স্টাইলিস্ট মাথায় কীসব লাগিয়ে দিয়েছিল! উনি পরিচালকের সঙ্গে বসে কথা বলছিলেন। পরে মেকআপ ভ্যানে বসে মনে হচ্ছিল, এই রকম পাগলের মতো সেজে আমি শাহরুখের সঙ্গে দেখা করলাম! 
শাহরুখের সঙ্গে কাজের অভিজ্ঞতা বলুন একটু। 
ওহ্ দারুণ! প্রথমদিন বেশ নার্ভাস ছিলাম। পরে ঠিক হয়ে গিয়েছিলাম। শাহরুখকে যে কতবার ধন্যবাদ জানিয়েছি তার ঠিক নেই। এতবার থ্যাংক ইউ বলেছি যে, ওঁর বিরক্ত হওয়াও আশ্চর্য নয়।
কৃতী শ্যানন আর আলিয়া ভট্ট কিন্তু শাহরুখের রিটেক নেওয়ার অভ্যাসের জন্য একটু ভয়ে ভয়ে থাকতেন...।
আমি তো নিজের নাচ নিয়েই নাকাল। বেশ কয়েকটা শক্ত মুভ ছিল। হয়তো দেখে আপনাদের সেটা কঠিন বলে মনে হবে না। নিজের শরীরের উপর আমার ঠিক মতো নিয়ন্ত্রণ থাকে না। শরীরে উপরের আর নীচের অংশের তালমিল থাকে না। আর আমার এক্সপ্রেশন... ওটা আলাদা গল্প একেবারে (হাসি)!
এখন আপনার সঙ্গে খানেদের ভাল সম্পর্ক। যেটা সকলের কাছেই কাম্য...।
আমার জীবনে অবশেষে ভাল কিছু ঘটছে। আর ওঁরা সকলেই আমার অতীতকে গুরুত্ব না দিয়ে ব্যক্তি সানিকে পছন্দ করছেন। শাহরুখের প্রতি আমার কৃতজ্ঞতার শেষ নেই। উনি যদি আমাকে কোনও শট’এর ব্যাকগ্রাউন্ড হতেও ডাকেন তাহলেও আমি রাজি। আমির আমাকে আর ড্যানিয়েলকে ওঁর বাড়িতে নিমন্ত্রণ করেছিলেন। কিরণের (রাও) সঙ্গে আলাপ হল। কী অসাধারণ মহিলা! আশা করি এই সম্পর্কগুলো ধরে রাখতে পারব।